Til: Arbeidsmiljøutvalget

Dato: 28. februar 2018

Årsrapport for arbeidsmiljøutvalget 2017

Bakgrunn

Arbeidsmiljøutvalg skal ifølge regelverket utarbeide en årsrapport som sendes styret og fagforeningene. For arbeidsmiljøutvalget (AMU) er det utarbeidet følgende årsrapport.

Administrative forhold

AMU har hatt fire møter i 2017. Øverste ledelse er representert i AMU og de ansattes representanter er utpekt av fagforeningene. Hovedverneombudet er medlem i kraft av sitt verv. Bedriftshelsetjenesten er medlem i AMU med tale- og forslagsrett, men uten stemmerett. Enhet for HMS og beredskap, representant for LMU og studentrepresentant er observatører. Enhet for HMS og beredskap er sekretariat for AMU. Vedlegg 1 viser sammensetningen av AMU i 2017.

Saker i AMU 2017

Tabell 2 i vedlegg 1 viser hvilke saker som har vært behandlet i AMU i 2017.

IA-avtalen, oppfølging av langtidssykemeldte og tilrettelegging i forbindelse med sykemelding har vært et fokus for AMU i 2017, og vil bli fulgt opp med konkrete tiltak i 2018 for å sikre bedre rutiner og oppfølging av tilretteleggingssaker ved UiO. Videre har HMS og medvirkning i byggesaker vært et tema, endelig forslag til prosessbeskrivelse vil bli lagt frem i AMU vår 2018.

AMU har videre fått oversendt årsrapporter fra Enhet for bedriftshelsetjeneste og om HMS-arbeidet ved UiO, sykefraværsstatistikk, samt regelmessig orientering om innmeldte uønskede hendelser i 2017. Arbeidsgiver er pliktig til å ha en plan for bruken av bedriftshelsetjenesten. Denne planen har vært presentert i AMU.

Seksuell trakassering har også vært diskutert i AMU, og UiOs styre har vedtatt tiltak for å forebygge og håndtere uønskede hendelser. Varslingsrutinene ved UiO vil bli gjennomgått.

AMU har også fått oversendt årsrapporter fra hovedverneombudet og ARK årsrapport.

**Sykefravær**

Figur 1 viser sykeraværsstatistikk ved UiO for 2017.

Figuren viser at det samlede totale fraværet ved UiO i 2016 er på 4,21 %. Universitetet i Oslo har et lavt stabilt sykefravær, og med små variasjoner fra år til år. UiO ligger under IA avtalens overordnede målsetting på 5.6%.

**Firgur 2. Sykefravær utvikling 2017 fordelt på Teknisk-administrative/vitenskapelige grupper.**

Figuren viser forskjeller i sykefraværet mellom teknisk/administrative og vitenskapelige grupper.

HMS-pris

Det ble i AMU-møtet 23.05.16 bestemt at AMU oppretter en HMS-pris for UiO, som en videreføring av Frode Olsgaard minnepris som tidligere ble delt ut ved MatNat. Statuttene for prisen ble bearbeidet noe, og det ble opprettet et underutvalg som vurderer kandidatene og lager en innstilling til AMU som tar den endelige avgjørelsen. Prisen deles ut årlig under LAMU-seminaret, og ble delt ut første gang i 2017. Prisen har til hensikt å anerkjenne viktige bidragsytere til arbeidsmiljøet ved UiO, og sette fokus på HMS i hele organisasjonen.

Lokalt arbeidsmiljøutvalg

Ved UiO er det 25 lokale arbeidsmiljøutvalg (LAMU): på fakultet, muséene, sentre, universitetsbiblioteket, LOS, EA og ved institutt ved MN-fakultetet og MED-fakultetet. Medlemmene av LAMUene samt sekretærer og observatører ble invitert til seminar i mars 2017. Tema for seminaret var «Arbeids og læringsmiljø». Seminaret hadde drøyt 100 påmeldte.

Det er 12 LAMU som sender referat til AMU. Vedlagte tabell 3 i vedlegg 1 viser hvem som representerer øverste ledelse i LAMU, om ledende verneombud er medlem og hvor mange møter som har vært holdt. Referatene fra de lokale arbeidsmiljøutvalgene ligger ved innkallingen til AMUs møter som en orienteringssak.

Med hilsen

Ellen Dalen

Leder av AMU

Frøydis Schulz

Enhet for HMS og beredskap

Sekretariat for AMU

**Vedlegg 1**

Tabell 1. Oversikt over representanter i AMU 2017

|  |  |
| --- | --- |
| **Arbeidstakerrepresentanter** | **Arbeidstakerrepresentanter** |
| Universitetsdirektør Gunn-Elin Aa. Bjørneboe | Ellen Dalen ( hovedtillitsvalgt NTL)  (leder av AMU) |
| Prorektor Ragnhild Hennum t.o.m møte 2/17 | Hovedverneombud Hege Lynne |
| Prorektor Gro Bjørnerud Mo f.o.m møte 3/17 | Belinda Eikås Skjøstad (hovedtillitsvalgt Forskerforbundet) |
| Personaldirektør Irene Sandlie | Asle Fredriksen (hovedtillitsvalgt Parat) |
| Eiendomsdirektør John Skogen | Olav Stanly Kyrvestad (hovedtillitsvalgt Akademikerne) |
| Dekan Dag Michalsen |  |

**Tabell 2. Oversikt over tema på AMUs møter i 2017.**

| **Møte 1: 15.mars** | **Møte 2: 29.juni** | **Møte 3: 19.september** | **Møte 4: 20.november** |
| --- | --- | --- | --- |
| Årsrapport 2016 for AMU | Gjennomføring av AU-møter – rolle og mandat | Statutter til UiOs HMS-pris | Oppfølging av langtidssykemeldte/ tilrettelegging |
| LAMU-seminar og UiOs HMS-pris 2017 | Oppfølging av IA-handlingsplan | LAMU-seminar 2018 | Seksuell trakassering ved UiO – varsling og håndtering ved UiO |
| Drift av UiOs arbeidsmiljøutvalg – et metaperspektiv på AMU-møtene | Endringslogg HMS-system | Status Life Science-prosjektet | Tema for LAMU-seminaret 2018 |
| Lærings og arbeidsmiljøåret 2016 - oppsummering | HMS-avvik | Hjertestartere ved UiO | Medvirkning i byggesaker ved UiO |
| ARK årsrapport 2016 | Evaluering av LAMU-seminar | Varaer til AMU-representanter | Plan for HMS-revisjoner 2018 |
| Sykefraværsoppfølging årsrapport for 2016 | HMS i byggesaker ved UiO – roller og involvering av vernetjenesten og arbeidsmiljøutvalg | HMS-avvik | AMU møteplan 2018 |
| IA-arbeid i praksis – kompetanse-heving i praksis |  | Risikostyringsprosjekt – HMS-risiko |  |
| HVO årsrapport 2016 |  | Endringslogg HMS-prosedyrer |  |
| Arbeidsgivers bestilling av bht 2017 |  | Orientering om oppstart for nytt rektorat – ny representant fra rektoratet i AMU |  |
| UiOs årsrapport for HMS-arbeidet i 2016 |  |  |  |
| BHTs årsrapport 2016 |  |  |  |
| Tilgang til bedriftshelsetjenester for studenter |  |  |  |
| Plan for HMS-revisjoner 2017 |  |  |  |

**Tabell3.Oversikt over de LAMU som skal sende referat til AMU**

| **Navn** | **Representasjon** | **Informasjon om møtene på nett** | **Kommentarer** |
| --- | --- | --- | --- |
| TF-LAMU | Øverste ledelse er representert ved fakultetsdirektør og dekan, lokalt hovedverneombud for TF er medlem. | Møteplan for 2018 er lagt ut på lokale web-sider. 4 innkallinger og 4 referat lagt ut for 2017. |  |
| HF-LAMU | Øverste ledelse er representert ved fakultetsdirektør. Lokalt hovedverneombud for HF er medlem. | Møteplan for 2018 er lagt ut. 3 referat for 2017 er lagt ut. Innkalling legges ikke ut. |  |
| JUS-LAMU | Øverste ledelse er representert ved ass. fakultetsdirektør, lokalt hovedverneombud for JUS er medlem. | Møteplan for 2018 er lagt ut. 3 innkallinger og 2 referat for 2017 er lagt ut. |  |
| MN-LAMU | Øverste ledelse er representert ved dekan, lokalt hovedverneombud for MN er medlem. | Møteplan for våren 2018 er lagt ut. 3 innkallinger og 3 referat for 2017 lagt i Ephorte med henvisning fra nettside. |  |
| MED-LAMU | Øverste ledelse er representert ved fakultetsdirektør, lokalt hovedverneombud for MED er medlem. | Møteplan for 2018 er lagt ut. 4 referat for 2017 er lagt ut. |  |
| SV-LAMU | Øverste ledelse er representert ved underdirektør og seksjonssjef, lokalt hovedverneombud for SV er medlem. | Møteplan for 2018 er ikke lagt ut. 4 referat for 2017 er lagt ut. |  |
| OD-LAMU | Øverste ledelse er representert ved fakultetsdirektør, lokalt hovedverneombud for OD er medlem. | Møteplan for 2018 er ikke lagt ut. 2 referat er lagt ut for 2017. Innkalling legges ikke ut. |  |
| UV-LAMU | Øverste ledelse er representert ved ass. fakultetsdirektør, lokalt hovedverneombud for UV er medlem. | Møteplan for 2018 er ikke lagt ut. 4 referat for 2017 er lagt ut. Innkalling legges ikke ut. |  |
| NHM-LAMU | Øverste ledelse er representert ved avdelingsdirektør, lokalt hovedverneombud for NHM er medlem. | Møteplan for 2018 er ikke lagt ut. 4 referat for 2017 er sendt til AMU. | Sidene for referat er passordbeskyttet. |
| KHM-LAMU | Øverste ledelse er representert ved avdelingsdirektør. | Møteplan for 2018 er ikke lagt ut. Det er ikke lagt ut innkalling og referat for 2017. |  |
| UB-LAMU | Øverste ledelse er representert ved ass. bibliotekdirektør, lokalt hovedverneombud for UB er medlem. | Møteplan for 2018 er ikke lagt ut. 3 referat for 2017 er lagt ut. |  |
| LOS-LAMU | Øverste ledelse er representert ved ass. Universitets-direktør, lokalt hovedverneombud for LOS er medlem. | Det er ikke lagt ut møteplan for 2018. Referat for 3 møter i 2017 er lagt ut. |  |